Βρυξέλλες, 20.12.2004

COM(2004) 807 τελικό

ΕΚΘΕΣΗ ΤΗΣ ΕΠΙΤΡΟΠΗΣ

Η κατάσταση της γεωργίας στην Ευρωπαϊκή Ένωση Έκθεση 2003 [SEC(2004) 1589]

Εισαγωγή

"Η κατάσταση της γεωργίας στην Ευρωπαϊκή Ένωση – έκθεση 2003" ολοκληρώθηκε τον Μάρτιο 2004 και δημοσιεύθηκε σε συνδυασμό με τη Γενική Έκθεση επί των Δραστηριοτήτων της Ευρωπαϊκής Ένωσης. Μία χωριστή έκδοση έχει δημοσιευθεί στις αρχές του 2004 στα αγγλικά με τίτλο "Γεωργία στην Ευρωπαϊκή Ένωση – Στατιστικά και οικονομικά στοιχεία για το 2003". Η παρούσα έκθεση εξετάζει σε εννέα κεφάλαια τα σημαντικότερα θέματα του σχετικού έτους.

Οικονομική κατάσταση και γεωργικά εισοδήματα

Το γεωργικό έτος 2003 χαρακτηρίστηκε από μείωση της παραγωγής τόσο των καλλιεργειών όσο και της ζωικής παραγωγής (εκτός από το γάλα και το χοιρινό κρέας). Λαμβανομένου υπόψη του πληθωρισμού, οι τιμές των εισροών μειώθηκαν εκτός από την ενέργεια, ενώ οι τιμές των γεωργικών προϊόντων παρέμειναν γενικά σταθερές. Η εξέλιξη των τιμών ήταν διαφορετική ανάλογα με τους τομείς και τις χώρες, ωστόσο αυξήθηκαν οι τιμές για όλα τα σιτηρά, τα οπωροκηπευτικά, το κρασί, τα πουλερικά και τα αυγά και μειώθηκαν για τα ζαχαρότευτλα, τα γεώμηλα, το χοιρινό κρέας και το γάλα. Υπό τις συνθήκες αυτές, το γεωργικό εισόδημα αυξήθηκε ελαφρώς σε όλη την Ένωση.

Λόγω της μείωσης της τιμής του πετρελαίου, σημειώθηκε σημαντική οικονομική ανάπτυξη το 2003. Στην Ευρωπαϊκή Ένωση ωστόσο, οι γεωπολιτικές εντάσεις που συνδέονται με τον πόλεμο στο Ιράκ, τα προβλήματα στην αγορά εργασίας, τις χαμηλές αποδόσεις της χρηματιστηριακής αγοράς και την αβεβαιότητα για το μέλλον των καθεστώτων κοινωνικής ασφάλισης καθυστέρησαν την ανάκαμψη η οποία πραγματοποιήθηκε μόνο στο δεύτερο εξάμηνο του έτους, περιορίζοντας σημαντικά την αύξηση του ΑΕΠ για όλο το έτος 2003.

Κατά τους πρώτους οκτώ μήνες του 2003, η συνολική αξία των κοινοτικών γεωργικών εξαγωγών αυξήθηκε κατά 4% σε σχέση με την ίδια περίοδο το 2002. Για τα περισσότερα προϊόντα, τα αποθέματα παρέμβασης μειώθηκαν το 2003.

Πολιτικές εξεελίξεις και νομοθετικές πρωτοβουλίες το 2003

Η μεταρρύθμιση της ΚΓΠ

Οι Υπουργοί Γεωργίας της Ευρωπαϊκής Ένωσης κατέληξαν σε συμφωνία στο Λουξεμβούργο στις 26 Ιουνίου 2003 για θεμελιώδη μεταρρύθμιση της Κοινής Γεωργικής Πολιτικής (ΚΓΠ), που βασίζεται στις προτάσεις της Επιτροπής([1]) οι οποίες υποβλήθηκαν στις 23 Ιανουαρίου 2003. Οι βασικοί κανόνες για τη μεταρρύθμιση της ΚΓΠ καθορίστηκαν στη συνέχεια στον κανονισμό (ΕΚ) αριθ. 1782/2003 του Συμβουλίου της 29ης Σεπτεμβρίου 2003([2]). Η μεταρρύθμιση η οποία θα εισαχθεί κατά τα δύο επόμενα έτη έχει ως στόχο τον καθορισμό σταθερότερου πολιτικού πλαισίου για την ευρωπαϊκή γεωργία.

Τα βασικά στοιχεία της νέας ΚΓΠ είναι η εισαγωγή καθεστώτος ενιαίας ενίσχυσης για τους γεωργούς της ΕΕ η οποία δεν θα συνδέεται πλέον με την παραγωγή (θα είναι δηλαδή "αποσυνδεδεμένη"), η σύνδεση της ενιαίας ενίσχυσης με την τήρηση προτύπων που αφορούν το περιβάλλον, την ασφάλεια των τροφίμων, την υγεία των ζώων και των φυτών και τις συνθήκες διαβίωσης των ζώων, καθώς και με την απαίτηση διατήρησης των χρησιμοποιούμενων γεωργικών εκτάσεων σε καλές γεωργικές και περιβαλλοντικές συνθήκες ("πολλαπλή συμμόρφωση"), η ενίσχυση της πολιτικής αγροτικής ανάπτυξης μέσω της "διαφοροποίησης" (μεταφορά πιστώσεων από τις άμεσες ενισχύσεις στην αγροτική ανάπτυξη), νέα μέτρα για την προστασία του περιβάλλοντος, την προώθηση της ποιότητας και τις καλές συνθήκες διαβίωσης των ζώων και τη στήριξη των γεωργών ώστε να ανταποκριθούν στα νέα πρότυπα της ΕΕ, σημαντικές μεταρρυθμίσεις στο καθεστώς παρέμβασης στους τομείς που χαρακτηρίζονται από διαρθρωτική ανισορροπία καθώς και προσαρμογές στους μηχανισμούς στήριξης άλλων τομέων και τέλος, μηχανισμός δημοσιονομικής πειθαρχίας.

Πολιτική ποιότητας

Το σύστημα που έχει εισαχθεί μετά την έναρξη ισχύος του κανονισμού (ΕΟΚ) αριθ. 2081/92([3]) του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων πρέπει να βελτιωθεί. Στις 8 Απριλίου 2003 θεσπίστηκε ο κανονισμός (ΕΚ) αριθ. 692/2003([4]) του Συμβουλίου ο οποίος έχει τους εξής βασικούς στόχους: τη συμμόρφωση με τις διεθνείς συμφωνίες, την πρόσβαση των τρίτων χωρών στο καθεστώς με στόχο την επίτευξη, ως αντάλλαγμα, προστασίας εκτός της ΕΕ, γεγονός που αποτελεί γενική βελτίωση του συστήματος. Με τις νέες 28 ονομασίες που προστίθενται, ο κατάλογος των ΠΟΠ και των ΠΓΕ περιλαμβάνει 632 ονομασίες.

Βιολογική γεωργία

Η Επιτροπή προετοιμάζει ευρωπαϊκό σχέδιο δράσης για τα βιολογικά είδη διατροφής και τη βιολογική γεωργία που θα περιλαμβάνει προτάσεις για μελλοντικές πρωτοβουλίες με στόχο την ενίσχυση της περαιτέρω ανάπτυξης του τομέα της βιολογικής γεωργίας.

Μέτρα προώθησης

Από την έναρξη ισχύος των κανονισμών (ΕΚ) αριθ. 2702/1999([5]) και (ΕΚ) αριθ. 2826/2000([6]), η Επιτροπή ενέκρινε 124 προγράμματα προώθησης, εκ των οποίων 30 αφορούν τις τρίτες χώρες και 94 την ΕΕ. Η συγχρηματοδότηση ανέρχεται σε 105,7 εκατ. ευρώ συνολικά εκ των οποίων 22,7 εκατ. για τις τρίτες χώρες.

Κρατικές ενισχύσεις

Στις 23 Δεκεμβρίου 2003, θεσπίστηκε ο κανονισμός της Επιτροπής για τις κρατικές ενισχύσεις που χορηγούνται στις ΜΜΕ οι οποίες δραστηριοποιούνται στην παραγωγή, στη μεταποίηση και στην εμπορία γεωργικών προϊόντων([7]), και θα ισχύει μέχρι το 2006. Θεσπίστηκε επίσης από την Επιτροπή σχέδιο κανονισμού σχετικά με τους κανόνες που αφορούν τις ενισχύσεις De Minimis για τους τομείς της γεωργίας και της αλιείας.

Η εξέταση πολλών περιπτώσεων κρατικών ενισχύσεων για την προώθηση και τη διαφήμιση των γεωργικών προϊόντων συνέβαλε στην ανάπτυξη ορθών πρακτικών για την εφαρμογή των νέων κατευθυντήριων γραμμών, για παράδειγμα όσον αφορά τις κρατικές ενισχύσεις για τις δοκιμές ΣΕΒ([8]). Η Επιτροπή έλαβε 268 κοινοποιήσεις σχεδίων κρατικών ενισχύσεων που πρόκειται να χορηγηθούν στον γεωργικό και τον γεωργοβιομηχανικό τομέα.

Οι άκρως απόκεντρες περιφέρειες

Η Επιτροπή ολοκλήρωσε την εφαρμογή της μεταρρύθμισης των κανονισμών για τη στήριξη της γεωργίας στις άκρως απόκεντρες περιφέρειες.

Μέτρα πληροφόρησης σχετικά με την ΚΓΠ

Ο αριθμός των αιτήσεων επιδότησης που έχουν ληφθεί εκ μέρους των κρατών μελών το 2003 παρέμεινε στο ίδιο υψηλό επίπεδο με εκείνο των προηγούμενων ετών. Τον Νοέμβριο 2003, οργανώθηκε σημαντική διάσκεψη για την αγροτική ανάπτυξη στο Salzburg στην Αυστρία.

Τεχνολογία πληροφόρησης και επικοινωνίας

Το 2003, πραγματοποιήθηκαν οι επενδύσεις για τη διατήρηση και την ανάπτυξη των συστημάτων και των υπηρεσιών πληροφόρησης της ΓΔ Γεωργίας. Για παράδειγμα, τα συστήματα δημοσιονομικής πληροφόρησης (AGREX και eFaudit , …) προσαρμόστηκαν για τη στήριξη του νέου δημοσιονομικού κανονισμού και του προϋπολογισμού βάσει δραστηριοτήτων (που ισχύουν από την 1η Ιανοαυρίου 2004).

Συμβουλευτικές επιτροπές και σχέσεις με οργανισμούς που εκπροσωπούν τον εμπορικό τομέα

Το 2003 έλαβαν χώρα περίπου 80 συνεδριάσεις των συμβουλευτικών επιτροπών και των ομάδων εργασίας κατά τις οποίες η Επιτροπή παρείχε πληροφορίες και ενημέρωσε τους εκπροσώπους. Το Ευρωπαϊκό Κοινοβούλιο οργάνωσε 18 συνόδους ολομέλειας το 2003. Η ΓΔ Γεωργίας παρευρέθηκε κατά τη συζήτηση σημαντικών θεμάτων για τις πολιτικές της, όπως η έγκριση των εκθέσεων του Ευρωπαϊκού Κοινοβουλίου για τη μεταρρύθμιση της ΚΓΠ στην ολομέλεια της 26ης Μαΐου 2003 και ο Γύρος της Doha.

Γεωργικές αγορές

Φυτικά προϊόντα

Στο πλαίσιο της μεταρρύθμισης ΚΓΠ που δρομολογήθηκε τον Ιούνιο 2003, η Επιτροπή υπέβαλε στο Συμβούλιο και στο Ευρωπαϊκό Κοινοβούλιο ανακοίνωση με τίτλο "Επίτευξη αειφόρου γεωργικού προτύπου για την Ευρώπη μέσω της μεταρρυθμισμένης ΚΓΠ"([9]) που αφορά τους τομείς του καπνού, του ελαιολάδου, του βαμβακιού και της ζάχαρης.

Το Συμβούλιο εξέδωσε επίσης νέο καθεστώς ενίσχυσης για τις αποξηραμένες χορτονομές. Το παλαιό καθεστώς θα εφαρμοστεί ακόμη κατά την περίοδο εμπορίας 2004/05. Η Επιτροπή υπέβαλε επίσης πρόταση μεταρρύθμισης του τομέα του ελαιολάδου και των επιτραπέζιων ελιών που θα εφαρμοστεί από την περίοδο 2004/05. Ειδικοί κανονισμοί θεσπίστηκαν τον Σεπτέμβριο 2003 με στόχο την οργάνωση των αγορών σιτηρών, ρυζιού, αποξηραμένων χορτονομών και γαλακτοκομικών προϊόντων([10]).

Ένα νέο καθεστώς ενίσχυσης για τις ενεργειακές καλλιέργειες που προορίζονται για την παραγωγή βιοκαυσίμων, ενέργειας ή θέρμανσης εγκρίθηκε επίσης τον Δεκέμβριο 2003([11]).

Όσον αφορά τον τομέα της ζάχαρης, παρά τη σημαντική αύξηση της παραγωγής ζαχαρότευτλων στην Ευρώπη, η παραγωγή ζάχαρης από ζαχαροκάλαμο διατήρησε το δικό της σημαντικό τμήμα στη συνολική παραγωγή, με συνέπεια το παγκόσμιο ισοζύγιο όσον αφορά την παραγωγή ζάχαρης να παρουσιάζει και πάλι πλεόνασμα. Το υψηλό αυτό επίπεδο παραγωγής είχε ως αποτέλεσμα ποσότητα ζάχαρης Γ υψηλότερης από την ποσόστωση, 4,2 εκατ. τόνους το 2002/03.

Το 2002 εισήχθη μηχανισμός για τη σταθεροποίηση της παραγωγής σπόρων προς σπορά και εφαρμόστηκε για πρώτη φορά στην παραγωγή κατά την περίοδο 2002/03. Η στήριξη στους σπόρους προς σπορά ενσωματώθηκε στη μεταρρύθμιση της ΚΓΠ του 2003 με στόχο την εφαρμογή από την περίοδο εμπορίας 2005/06.

Το 2003 η Κοινότητα άρχισε εργασία απλοποίησης της νομοθεσίας στους τομείς των νωπών και των μεταποιημένων οπωροκηπευτικών.

Για την ενημέρωση των στοιχείων και την απλοποίηση της διαχείρισης του καθεστώτος μπανανών, ο κανονισμός (ΕΚ) αριθ. 1439/2003([12]) της Επιτροπής προβλέπει τον καθορισμό ποσοτήτων αναφοράς των παραδοσιακών εμπορευομένων βάσει της χρήσης των πιστοποιητικών εισαγωγής του 2002 και του 2003 για τις εισαγωγές το 2004 και το 2005 αντιστοίχως.

Ο κανονισμός (ΕΚ) αριθ. 753/2002([13]) της Επιτροπής της 29ης Απριλίου 2002, για τη θέσπιση ορισμένων λεπτομερειών εφαρμογής του κανονισμού (ΕΚ) αριθ.1493/1999 του Συμβουλίου όσον αφορά την περιγραφή, την ονομασία, την παρουσίαση και την προστασία ορισμένων αμπελοοινικών προϊόντων, όπως τροποποιήθηκε τελευταία από τον κανονισμό (ΕΚ) αριθ. 2086/2002([14]), άρχισε να ισχύει την 1η Αυγούστου 2003. Με τον κανονισμό (ΕΚ) αριθ. 670/2003 της 8ης Απριλίου 2003([15]), το Συμβούλιο καθόρισε ειδικά μέτρα για την αγορά αιθυλικής αλκοόλης γεωργικής προέλευσης.

Ζωικά προϊόντα

Η παραγωγή βοείου κρέατος, γάλακτος και γαλακτοκομικών προϊόντων αυξήθηκε το 2002 παρά τη μείωση των κοινοτικών αγελών βοοειδών εκτροφής και βοοειδών παραγωγής γαλακτοκομικών προϊόντων. Κατά την κρίση της ΣΕΒ περίπου 205 000 τόνοι κυρίως κρέατος αγελάδας αποσύρθηκαν από την αγορά στο πλαίσιο του ειδικού καθεστώτος αγοράς.

Στο πλαίσιο της νέας γεωργικής μεταρρύθμισης που εισήχθη με τον κανονισμό (ΕΚ) αριθ. 1782/2003([16]) του Συμβουλίου, πραγματοποιήθηκε σημαντική αλλαγή όσον αφορά το σύστημα άμεσων πληρωμών οι οποίες στο παρελθόν ήταν συνδεδεμένες με την παραγωγή άμεσα ή έμμεσα. Η Επιτροπή εξέδωσε επίσης τον κανονισμό (ΕΚ) αριθ. 1215/2003([17]), βάσει του οποίου τα κράτη μέλη μπορούν να επιτρέψουν, υπό ορισμένους όρους, τη χρήση τεχνικών αυτόματης κατάταξης για την κατάταξη των σφαγίων ενήλικων βοοειδών.

Η παραγωγή κρέατος πουλερικών και αυγών συνεχίζει να αυξάνεται σε παγκόσμιο επίπεδο. Στην ΕΕ η παραγωγή θα πρέπει να μειωθεί το 2003 λόγω της γρίπης των ορνίθων, της κρίσης των νιτροφουρανίων και των συγκυριακών μειώσεων που πραγματοποιήθηκαν σε ορισμένα κράτη μέλη. Ο αριθμός των ορνίθων ωοπαραγωγής μειώθηκε λίγο το 2003 (επίσης λόγω της γρίπης των ορνίθων) και η παραγωγή αυγών κατανάλωσης θα πρέπει επίσης να μειωθεί.

Γεωργονομισματικό καθεστώς

Τα γεωργονομισματικά μέτρα που θεσπίστηκαν το 2003 περιορίστηκαν την εφαρμογή του κανονισμού (ΕΚ) αριθ. 2799/98 του Συμβουλίου για τη θέσπιση του γεωργονομισματικού καθεστώτος του ευρώ([18]). Το 2003, οι μόνες αντισταθμιστικές πληρωμές που χορηγήθηκαν αφορούσαν το Ηνωμένο Βασίλειο.

Αγροτική ανάπτυξη το 2003

Για την περίοδο 2000–2006, ο προγραμματισμός αγροτικής ανάπτυξης αφορούσε τα ακόλουθα: 68 Προγράμματα Αγροτικής Ανάπτυξης – ΠΑΑ – (που συγχρηματοδοτούνται από το ΕΓΤΠΕ – Τμήμα Εγγυήσεων), 69 προγράμματα για τις περιφέρειες του στόχου 1 με μέτρα αγροτικής ανάπτυξης (τα οποία συγχρηματοδοτούνται από το ΕΓΤΠΕ Τμήμα Προσανατολισμού) και 20 προγράμματα για τις περιφέρειες του στόχου 2 με μέτρα αγροτικής ανάπτυξης (τα οποία συγχρηματοδοτούνται από το ΕΓΤΠΕ Τμήμα Εγγυήσεων).

Το 2003, οι κοινοτικές δαπάνες για την αγροτική ανάπτυξη ανήλθαν σε 6 871 εκατ. ευρώ: 4 705 εκατ. ευρώ για τα προγράμματα στο πλαίσιο του ΕΓΤΠΕ Τμήμα Εγγυήσεων (από τον Οκτώβριο 2002 έως τον Οκτώβριο 2003) και 2 166 εκατ. για τα προγράμματα που χρηματοδοτούνται από το ΕΓΤΠΕ Τμήμα Προσανατολισμού (ημερολογιακό έτος 2003). Το 2003, 33 τροποποιήσεις Προγραμμάτων Αγροτικής Ανάπτυξης (ΠΑΑ) εγκρίθηκαν από την Επιτροπή και 73 προγράμματα LEADER+ εγκρίθηκαν για την περίοδο 2000–2006. Από τις 938 Ομάδες Τοπικής Δράσης (ΟΤΔ), 853 επιλέχθηκαν στο τέλος του Δεκεμβρίου 2003.

Περιβάλλον και δάση

Το 2003, εκτός από την εκπόνηση ενδιάμεσης έκθεσης σχετικά με την επιχείρηση IRENA([19]) η Επιτροπή, μεταξύ άλλων πρωτοβουλιών, συνέχισε την εφαρμογή του "σχεδίου δράσης για τη βιοποικιλότητα στη γεωργία"([20]) και εξέδωσε πρόταση κανονισμού του Συμβουλίου για τη θέσπιση νέου κοινοτικού πολυετούς προγράμματος για τη διατήρηση, τον χαρακτηρισμό, τη συλλογή και τη χρησιμοποίηση των γενετικών πόρων στη γεωργία([21]).

Στο πλαίσιο της προστασίας των δασών από την ατμοσφαιρική μόλυνση([22]) η Επιτροπή συνέχισε τη διαχείριση των εθνικών σχεδίων και προγραμμάτων 2000, 2001 και 2002. Τα αποτελέσματα υποβλήθηκαν στη σειρά εκθέσεων με τίτλο "Η κατάσταση των δασών στην Ευρώπη". Όσον αφορά την πυροπροστασία των κοινοτικών δασών,([23]) η Επιτροπή συνέχισε τη διαχείριση των εθνικών σχεδίων και προγραμμάτων 2000, 2001, 2002. Τα αποτελέσματα περιλαμβάνονται στην έκθεση που υποβλήθηκε στο Συμβούλιο και στο Ευρωπαϊκό Κοινοβούλιο για τις δραστηριότητες που πραγματοποιήθηκαν κατά την περίοδο 1992–2002.

Χρηματοδότηση της ΚΓΠ το 2003

Στις δαπάνες της ΚΓΠ λαμβάνονται υπόψη οι δημοσιονομικές προοπτικές που αποφασίστηκαν στη Σύνοδο Κορυφής του Βερολίνου το 1999 και τροποποιήθηκαν στη Σύνοδο Κορυφής της Κοπεγχάγης στο τέλος του 2002 ώστε να ληφθούν υπόψη οι δημοσιονομικές επιπτώσεις της διεύρυνσης.

Οι πιστώσεις του 2003 για το ΕΓΤΠΕ, Τμήμα Εγγυήσεων που εγκρίθηκαν στο πλαίσιο του γενικού προϋπολογισμού 2003 ανέρχονται σε 44 780,5 εκατ. ευρώ (συμπεριλαμβανομένων 18 εκατ. ευρώ για τα γεωργικά δημοσιονομικά αποθεματικά και προβλέψεις – κεφάλαιο B0-40)([24]). Κατ’εφαρμογή του κανονισμού (ΕΚ) αριθ. 2040/2000 του Συμβουλίου της 26ης Σεπτεμβρίου 2000 σχετικά με τη δημοσιονομική πειθαρχία, το νομισματικό αποθεματικό καταργήθηκε από το οικονομικό έτος 2003. Οι δαπάνες του ΕΓΤΠΕ Τμήμα Εγγυήσεων το 2002 ήταν οι εξής: επιστροφές κατά την εξαγωγή (3 432,3 εκατ. ευρώ)· δημόσια και ιδιωτική αποθεματοποίηση (1 163,1 εκατ. ευρώ)· αποσύρσεις και παρόμοιες πράξεις (831,9 εκατ. ευρώ)· άμεσες πληρωμές([25]) (28 800,8 εκατ. ευρώ)· άλλες παρεμβάσεις που αφορούν τις κοινές οργανώσεις αγορών (3 479,4 εκατ. ευρώ)· άλλες δαπάνες κυρίως για την αγροτική ανάπτυξη (5 506,7 εκατ. ευρώ).

Το ΕΓΤΠΕ Τμήμα Εγγυήσεων: στη νέα περίοδο προγραμματισμού 2000–2006 η κοινοτική στήριξη για τις αγροτικές περιοχές δεν μειώθηκε. Πράγματι, οι ενέργειες για τις γεωργικές διαρθρώσεις και τη διαφοροποίηση των δραστηριοτήτων στις αγροτικές περιοχές εκτός από τις περιοχές του στόχου 1 και τις αντισταθμιστικές πληρωμές, χρηματοδοτούνται πλέον από το ΕΓΤΠΕ Τμήμα Εγγυήσεων.

Αξιολόγηση: στον τομέα των πολιτικών αγοράς, ολοκληρώθηκε η αξιολόγηση των ΚΟΑ του καπνού και του ελαιολάδου. Όσον αφορά τον οίνο, έχει υπογραφεί σύμβαση· έχει δημοσιευθεί πρόσκληση υποβολής προσφορών για τη μπανάνα, και έχουν αρχίσει οι προπαρασκευαστικές εργασίες για το χοιρινό κρέας, τα αυγά και τα πουλερικά, καθώς και για τις περιβαλλοντικές επιπτώσεις των ΚΟΑ σχετικά με τις μόνιμες καλλιέργειες. Στον τομέα των πολιτικών αγροτικής ανάπτυξης, έχουν ολοκληρωθεί τέσσερις μελέτες αξιολόγησης (κανονισμοί (ΕΚ) αριθ. 950/97 και 951/97, στόχος 5β, και LEADER II.).

Διεύρυνση

Πραγματοποιήθηκαν συζητήσεις με τις δέκα υποψήφιες προς ένταξη χώρες για την εφαρμογή των αποτελεσμάτων των διαπραγματεύσεων που ολοκληρώθηκαν στο Ευρωπαϊκό Συμβούλιο της Κοπεγχάγης τον Δεκέμβριο 2002. Η διαδικασία διαπραγμάτευσης με τη Βουλγαρία και τη Ρουμανία και οι προενταξιακές εργασίες για την Τουρκία συνεχίστηκαν, ενώ άρχισε η προετοιμασία της γνωμοδότησης της Επιτροπής για την ένταξη της Κροατίας.

Κατά τη διάρκεια του έτους, όλες οι χώρες συνέχισαν την εφαρμογή των προγραμμάτων SAPARD. Τον Απρίλιο, το Συμβούλιο εξέδωσε τροποποίηση του κανονισμού (ΕΚ) αριθ. 1268/1999 της 21ης Ιουνίου 1999 για το SAPARD. Τέλος Δεκεμβρίου, το συνολικό ποσό 1,214 εκατ. ευρώ (σωρευτικό ποσό της κοινοτικής συνδρομής) αναλήφθηκε από τους οργανισμούς SAPARD.

Διεθνείς σχέσεις

Διεθνείς οργανισμοί και συμφωνίες

Η ΕΕ συνεχίζει να συμμετέχει σε διάφορες συνεδριάσεις στα πλαίσια πολλών οργανισμών όπως για παράδειγμα στο πλαίσιο του:

Παγκοσμίου Οργανισμού Εμπορίου (ΠΟΕ) ειδικότερα στη διυπουργική Διάσκεψη του Κανκούν, όπου η ΕΕ τόνισε την προτεραιότητα των πολυμερών διαπραγματεύσεων του ΠΟΕ·

Οργανισμού Οικονομικής Συνεργασίας και Ανάπτυξης (ΟΟΣΑ), όπου συζητήθηκαν θέματα στρέβλωσης του εμπορίου με την περαιτέρω συνέχιση των μελετών που αφορούν την "αποσύνδεση" και τον αντίκτυπο της στήριξης με βάση τον κίνδυνο στις αποφάσεις για την παραγωγή.

Η Σύμβαση για την Επισιτιστική Βοήθεια και η Συμφωνία για τα Σιτηρά παρατάθηκαν μέχρι τις 30 Ιουνίου 2005. Η λειτουργία του Διεθνούς Οργανισμού Ζάχαρης παρατάθηκε μέχρι τις 31 Δεκεμβρίου 2005. Η Διεθνής Συμφωνία για το ελαιόλαδο και τις επιτραπέζιες ελιές παρατάθηκε μέχρι τις 31 Δεκεμβρίου 2004.

Διμερείς και περιφερειακές εμπορικές σχέσεις

Το 2003, η Επιτροπή συμμετείχε σε συνεδριάσεις, για παράδειγμα, με:

το Συμβούλιο των Υπουργών ΑΚΕ τον Οκτώβριο·

την Κοινή Επιτροπή για τη Γεωργία που δημιουργήθηκε στο τέλος 2002 με τη "Συμφωνία μεταξύ της Ευρωπαϊκής Κοινότητας και της Ελβετικής Ομοσπονδίας για το εμπόριο γεωργικών προϊόντων" δύο φορές·

τη Διάσκεψη Υψηλού Επιπέδου για τη γεωργική συνεργασία που έλαβε χώρα στο Πεκίνο στα τέλη του 2003 στο πλαίσιο της Διάσκεψης Ασίας-Ευρώπης (ASEM).

Επιπλέον, στο πλαίσιο της διαδικασίας της Βαρκελώνης, έχουν συναφθεί νέες συμφωνίες συνεργασίας με όλες τις χώρες της Μέσης Ανατολής και της Μεσογείου και πραγματοποιήθηκαν συζητήσεις με το Μεξικό (σχετικά με τις προδιαγραφές για την τεκίλα) και τη Χιλή (συμφωνία σύνδεσης) για παράδειγμα.

Οι διμερείς σχέσεις στον τομέα της γεωργίας ενισχύθηκαν με τη Ρωσία στο πλαίσιο της συμφωνίας εταιρικής σχέσης και συνεργασίας ή της προπαρασκευαστικής διαδικασίας για την ένταξη στον ΠΟΕ, αλλά υπάρχουν περιορισμένες προοπτικές για την εμβάθυνση των σχέσεων αυτών με τις άλλες χώρες ΝΑΚ.

[1] COM(2003) 23 τελικό.

[2] ΕΕ L270 της 21.10.2003, σ. 1.

[3] ΕΕ L 53 της 24.2.1998, σ. 26.

[4] ΕΕ L 99 της 17.4.2003, σ. 1.

[5] ΕΕ L 327 της 21.12.1999, σ. 7.

[6] ΕΕ L 328 της 23.12.2000, σ. 2.

[7] ΕΕ L 1 της 3.1.2004, σ. 1.

[8] Κοινοτικές κατευθυντήριε γραμμές με αντικείμενο κρατικές ενισχύσεις για εξετάσεις ΜΣΕ, ζώα νεκρά στην εκμετάλλευση και σφαγιοαπορρίμματα. (ΕΕ C 324 της 24.12.2002).

[9] COM(2003) 554.

[10] ΕΕ L 270 της 21.10.2003.

[11] Κανονισμός (ΕΚ) αριθ. 2237/2003 της Επιτροπής της 23ης Δεκεμβρίου 2003 για τη θέσπιση των λεπτομερών κανόνων εφαρμογής ορισμένων καθεστώτων στήριξης που προβλέπονται στον τίτλο IV του κανονισμού (ΕΚ) αριθ. 1782/2003 του Συμβουλίου για τη θέσπιση κοινών κανόνων για τα καθεστώτα άμεσης στήριξης στα πλαίσια της Κοινής Γεωργικής Πολιτικής και για τη θέσπιση ορισμένων καθεστώτων στήριξης για τους γεωργούς.

[12] ΕΕ L 204 της 13.8.2003, σ. 30.

[13] ΕΕ L 118 της 4.5.2002, σ. 1.

[14] ΕΕ L 321 της 26.11.2002, σ. 8.

[15] ΕΕ L 97 της 15.4.2003, σ. 6.

[16] ΕΕ L 270 της 21.10.2003, σ. 1.

[17] ΕΕ L 169 της 08.07.2003, σ. 32.

[18] ΕΕ L 349 της 24.12.1998, σ. 1.

[19] IRENA είναι τα αρχικά του “Indicators Report on the integration of Environmental concerns into Agriculture policy” (Δείκτες για την Ενσωμάτωση των Περιβαλλοντικών Προβληματισμών στη Γεωργική Πολιτική).

[20] COM(2001) 162 τελικό, τόμος III.

[21] COM(2003) 817 τελικό.

[22] Κανονισμός αριθ. 3528/86 του Συμβουλίου (ΕΕ L326 της 21.11.1986, σ. 2-4 ειδικές εκδόσεις στα φινλανδικά και στα σουηδικά κεφάλαιο 3, τόμος 22, σ. 59).

[23] Κανονισμός αριθ. 2158/92 του Συμβουλίου (ΕΕ L217 της 31.7.1992, σ. 3 ειδικές εκδόσεις στα φινλανδικά και στα σουηδικά κεφάλαιο 3, τόμος 44, σ. 3).

[24] Δεν συμπεριλαμβάνονται 250 εκατ. ευρώ που εντάχθηκαν στο νομισματικό αποθεματικό (B1-6).

[25] Οι άμεσες πληρωμές όπως ορίζονται στο παράρτημα του κανονισμού (ΕΚ) αριθ. 1259/1999 της 17ης Μαΐου 1999 (ΕΕ L 160 της 26.6.1999, σ. 113).